Manapság gyakrabban találkozhatunk azzal, hogy a városba ellátogató turisták vagy szimplán a városban élő polgárok nehezen találják meg a számukra legközelebbi, megfelelő színvonalú illemhelyet. Ez a helyzet a rendszerváltozás óta folyamatosan romlott a helyi nyilvános WC-k megszűnése miatt. Napjainkban az új nyilvános illemhelyek folyamatos létesítése ellenére is jelentős közegészségügyi probléma az, hogy sokan vannak, akik ezt a lehetőséget nem használják ki.

Projektmunkánk keretében egy olyan weblapot és mobilapplikációt fejlesztenénk, amely segít megtalálni Győr területén a legközelebbi nyilvános WC-t, valamint információt szolgáltat az illemhely szolgáltatásairól, illetve a felhasználók általi értékeléséről. A rendszer emellett regisztráció után lehetőséget biztosít a vendéglátóhelyek, üzletek számára, hogy feltüntessék a saját illemhelyükhöz kapcsolódó használati feltételeiket (pl. csak fogyasztás vagy egy meghatározott összeg ellenében vehető igénybe), ezáltal is növelve a forgalmukat, látogatottságukat.